FI Euroopan unionin virallinen lehti L 313/11

KOMISSION DELEGOITU ASETUS (EU) 2016/2022,

annettu 14 päivänä heinäkuuta 2016,

Euroopan parlamentin ja neuvoston asetuksen (EU) N:o 600/2014 täydentämisestä kolmansien maiden yritysten rekisteröintiin tarvittavia tietoja sekä asiakkaille annettavien tietojen muotoa koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 46 artiklan 7 kohdan,

sekä katsoo seuraavaa:

(1) Asetuksessa (EU) N:o 600/2014 vahvistetaan yhdenmukaistettu kehys sellaisten kolmannen maan yritysten kohtelua varten, jotka hakevat unionissa lupaa harjoittaakseen sijoitustoimintaa ja tarjotakseen sijoituspalveluja hyväksyttäville vastapuolille ja ammattimaisille asiakkaille.

(2) On aiheellista vahvistaa, mitä tietoja kolmannen maan yrityksen, joka hakee lupaa tarjota sijoituspalveluja tai harjoittaa sijoitustoimintaa kaikkialla unionissa, olisi annettava Euroopan arvopaperimarkkinaviranomaiselle, jäljempänä ’EAMV’, ja missä muodossa asetuksen (EU) N:o 600/2014 46 artiklan 5 kohdassa tarkoitetut tiedot olisi annettava asiakkaille, jotta voidaan ottaa käyttöön kolmansien maiden yrityksiin sovellettavat yhtenäiset vaatimukset ja hyödyntää mahdollisuutta tarjota palveluja kaikkialla unionissa.

(3) Jotta EAMV voisi tunnistaa ja rekisteröidä kolmansien maiden yritykset virheettömästi, sille olisi annettava yritysten yhteystiedot, kansalliset ja kansainväliset tunnistekoodit sekä todiste toimiluvasta tarjota sijoituspalveluja maassa, johon kyseinen yritys on sijoittautunut.

(4) Kun kolmansien maiden yritykset antavat tietoja asiakkaille, olisi kiinnitettävä huomiota kieleen ja ulkoasuun, jotta tiedot olisivat ymmärrettäviä ja selkeitä.

(5) Tämän asetuksen soveltamista olisi lykättävä, ja sen soveltamispäivä olisi sovitettava yhteen asetuksen (EU) N:o 600/2014 soveltamispäivän kanssa.

(6) Tämä asetus perustuu teknisten sääntelystandardien luonnoksiin, jotka EAMV on toimittanut komissiolle.

(7) EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan mukaisesti perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Rekisteröintiin tarvittavat tiedot

Kolmannen maan yrityksen, joka hakee lupaa tarjota sijoituspalveluja tai harjoittaa sijoitustoimintaa kaikkialla unionissa asetuksen (EU) N:o 600/2014 46 artiklan 4 kohdan toisen alakohdan mukaisesti, on toimitettava EAMV:lle seuraavat tiedot:

a) yrityksen täydellinen nimi, mukaan lukien sen virallinen nimi ja mahdollinen muu yrityksen käyttämä toiminimi;

b) yrityksen yhteystiedot, mukaan lukien päätoimipaikan osoite, puhelinnumero ja sähköpostiosoite;

c) hakemuksesta vastaavan henkilön yhteystiedot, mukaan lukien puhelinnumero ja sähköpostiosoite;

d) mahdollisen verkkosivuston osoite;

e) mahdollinen kansallinen tunnistenumero;

f) yrityksen oikeushenkilötunnus (LEI), jos saatavilla;

g) yrityksen kansainvälinen pankkikoodi (BIC-koodi), jos saatavilla;

h) yrityksen valvonnasta vastaavan kolmannen maan toimivaltaisen viranomaisen nimi ja osoite; jos valvonnasta vastaa useampi kuin yksi viranomainen, on annettava yksityiskohtaiset tiedot niiden vastuualueista;

i) linkki kolmannen maan kunkin toimivaltaisen viranomaisen rekisteriin, jos saatavilla;

j) tiedot siitä, minkä sijoituspalvelujen ja oheispalvelujen tarjoamiseen ja minkä toiminnan harjoittamiseen yrityksellä on toimilupa maassa, johon se on sijoittautunut;

k) unionissa tarjottavat sijoituspalvelut ja harjoitettava toiminta, mukaan lukien mahdolliset oheispalvelut.

2 artikla

Tietojen toimittamista koskevat vaatimukset

1. Kolmannen maan yrityksen on ilmoitettava EAMV:lle 30 päivän kuluessa kaikista muutoksista 1 artiklan a–g, j ja k alakohdan mukaisesti annetuissa tiedoissa.

2. Tiedot, jotka annetaan EAMV:lle 1 artiklan j alakohdan mukaisesti, on toimitettava kolmannen maan toimivaltaisen viranomaisen antamana kirjallisena vahvistuksena.

3. Tiedot, jotka annetaan EAMV:lle 1 artiklan mukaisesti, on toimitettava englannin kielellä latinalaisin aakkosin. Kaikki liiteasiakirjat, jotka toimitetaan EAMV:lle 1 artiklan ja tämän artiklan 2 kohdan mukaisesti, on toimitettava englannin kielellä, tai niistä on lisäksi toimitettava virallinen englanninkielinen käännös, jos ne on kirjoitettu muulla kielellä.

3 artikla

Tiedot unionissa olevien asiakkaiden tyypistä

1. Kolmannen maan yrityksen on toimitettava asetuksen (EU) N:o 600/2014 46 artiklan 5 kohdassa tarkoitetut tiedot asiakkaille pysyvällä välineellä.

2. Asetuksen (EU) N:o 600/2014 46 artiklan 5 kohdassa tarkoitetut tiedot

a) on toimitettava englannin kielellä tai sen jäsenvaltion virallisella kielellä tai jollakin sen jäsenvaltion virallisista kielistä, jossa palveluja on määrä tarjota;

b) niiden oltava esitystapansa, asettelunsa ja kirjasinkokonsa puolesta helppolukuisia;

c) niissä ei saa käyttää värejä, jotka voivat vähentää tietojen ymmärrettävyyttä.

4 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tätä sovelletaan asetuksen (EU) N:o 600/2014 55 artiklan toisessa kohdassa tarkoitetusta päivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 84.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).